Kom stap die Karoo se Camino
JY LEES NOU Kom stap die Karoo se Camino
Deur Teks en foto's deur Sam Reinders
Die Tankwa-Camino strek oor 250 km grondpad en vlaktes tussen Calvinia en Ceres. Jy ervaar een van die droogste en hartverskeurend mooi landskappe in Suid-Afrika op die beste manier denkbaar: voetval vir voetval. Hier’s ’n paar dinge wat jy moet weet voor jy gaan:
Die Tankwa-Camino strek oor 250 km grondpad en vlaktes tussen Calvinia en Ceres. Jy ervaar een van die droogste en hartverskeurend mooi landskappe in Suid-Afrika op die beste manier denkbaar: voetval vir voetval. Dié staptog van tien dae is genoem na die bekende pelgrimstog wat eindig by die Santiago de Compostela-katedraal in Noordwes-Spanje. Mens stap sowat 25 km per dag. Hier's wat jy moet weet:
Die Tankwa-Camino is ’n slenterstap. Jy dra net ’n dagsak – die kamptoerusting word tussen die oornagplekke aangery. Daar’s ’n volledige paklys op tankwacamino.com, maar dié items was onontbeerlik:
Fles. Sodat jy enige plek langs die pad kondensmelktee kan maak.
Skoene. Die meeste stappers het drie paar skoene ingepak – stapskoene, stapsandale soos Rocky en plakkies of Crocs.
Pasop vir blase. Ongeag in watter voorsorg jy glo – verdubbel jou voorraad. Sinkoksied-pleisters was vir my ’n wenner!
Oorpluisies. Die tente staan na aanmekaar...
Kampstoel. Bring die beste een wat jy in die hande kan kry – nie ’n driepootstoeltjie soos wat ek gepak het nie. Glo my, ná 25 km se stap soek jy die kampweergawe van ’n groot La-Z-boy.
Wasdag. ’n Vyfliterplastiekhouer vir warm waswater (en moeë voete – gooi Engelse sout by).
Lipsalf. Jou lippe word behoorlik gelooi deur die son.
Prys: Die staptog is seker die goedkoopste tien dae lange vakansie. Dit kos R3 500 p.p. (aandete ingesluit).
Wanneer: Daar is verskillende datums in 2016, maar jy moet reeds jou naam op 'n waglys plaas!
Kontak: info@tankwacamino.com of besoek die webtuiste tankwacamino.com
Ek wil nie stap nie..
As jy eerder die R355 wil ry, bly hier oor:
Karmedo River Lodge, karmedo.com
Tankwa- nasionale park, sanparks.org
Hammelhoek- private wildreservaat, hammelhoek.co.za
Voetnota: Die R355 is berug daarvoor dat hy binnebande verslind. Sorg dat jou domkrag en noodwiel in is. As jy plek het, kan jy sommer nóg ’n noodwiel inpak.
23 km. Van Calvinia, S31°47.532' E19°77.174' na Boskloof, S31°38.741' E19°44.347'
28 km. Van Boskloof, S31°38.741' E19°44.347' na Kleinbrak, S31°51.652' E19°44.683'
27 km. Van Kleinbrak, S31°51.652' E19°44.683' na Witkloof, S32°04.512' E19°41.994'
26 km. Van Witkloof, S32°04.512' E19°41.994' na Onder-Stompiesfontein, S32°17.350' E19°39.671'
28 km. Van Onder-Stompiesfontein, S32°17.350' E19°39.671' na Witwalle, S32°31.481' E19°41.471'
29 km. Van Witwalle, S32°31.481' E19°41.471' na Grootdam, S32°46.503' E19°44.819'
27 km. Van Grootdam, S32°46.503' E19°44.819' na Beukesfontein, S33°00.455' E19°46.268'
21 km. Van Beukesfontein, S33°00.455' E19°46.268' na Karoopoort, S33°13.081' E19°42.207'
31 km. Van Karoopoort, S33°13.081' E19°42.207' na Rhodona, S33°17.916' E19°26.079'
15 km. Rhodona, S33°17.916' E19°26.079', Ceres, S33°21.555' E19°18.325'
Totaal = 255 km
Meer oor: media24| sam reinders| annemie lombard| cape town| karoo